Kleiner wynoes in 2023 verwag(Argieffoto) Suid-Afrikaanse wynprodusente verwag volgende jaar ŉ goeie, hoewel effens kleiner, wyndruifoes ná ŉ gesonde maar droë seisoen. “In hierdie stadium word die netto daling in die verwagting hoofsaaklik toegeskryf aan al ons streke wat ŉ droër seisoen ondervind het. Dit sluit die Noord-Kaap uit wat sy eie moeilike omgewingstoestande voor en ná die oes ondervind het,” sê Conrad Schutte, bestuurder van die organisasie Vinpro se span wingerdboukundiges wat die oesskatting saam met die Suid-Afrikaanse wynbedryfinligting- en stelsels (Sawis) saamstel. Schutte sê swak blom en set in verskeie streke, asook die uitkap van wingerde, het tot die daling in die skatting vir die 2023-oes bygedra. Die Noord-Kaapse seisoen is gekenmerk deur onseisoenale nat en reënerige toestande, wingerde wat op minimale reserwestatus gebot en minder trosse gevorm het. Vinpro sê in die ander streke was blomtoestande goed en selfs uitstekend. Daar was min siektes en plae, hoewel die algemene reënval in die meeste streke laer was as die jaar vantevore. Dit sal ŉ uitwerking op die grootte van bessies hê, veral in die droëland-streke en het eindelik ook ŉ uitwerking op algehele druiweproduksie. In intensiewe besproeiingsgebiede, soos die Klein‑Karoo en Robertson-gebied, het beurtkrag hoofbrekens veroorsaak en besproeiingstye moes aangepas word volgens die beskikbaarheid van Eskom-krag. “Die seisoen lyk belowend, maar heelwat kan nog tot oestyd verander,” sê Schutte. Wingerdboukundiges en produksiekelders sal die volgende oesskatting in die derde week van Januarie bekend maak. Dit sal die tweede van vier sulke skattings wees.